**Ministru kabineta noteikumu projekta „Norvēģijas finanšu instrumenta 2014.–2021. gada perioda programmas „Klimata pārmaiņu mazināšana, pielāgošanās tām un vide” īstenošanas noteikumi”   
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **Tiesību akta projekta anotācijas kopsavilkums** | | |
| Mērķis, risinājums un projekta spēkā stāšanās laiks (500 zīmes bez atstarpēm) | | Ministru kabineta noteikumu projekta „Norvēģijas finanšu instrumenta 2014.–2021.gada perioda programmas „Klimata pārmaiņu mazināšana, pielāgošanās tām un vide” (turpmāk – programma) īstenošanas noteikumi” (turpmāk – Noteikumu projekts) mērķis ir noteikt programmas īstenošanas nosacījumus. Ministru kabineta noteikumi stājas spēkā nākamajā dienā pēc to izsludināšanas. |
| **I. Tiesību akta projekta izstrādes nepieciešamība** | | |
| 1. | Pamatojums | Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda vadības likuma 15. panta 2.punkts un 12. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2019. gada 23. aprīlī starp Finanšu ministriju un Norvēģijas Ārlietu minsitriju tika parakstīts līgums par Norvēģijas finanšu instrumenta 2014.–2021. gada perioda programmas „Klimata pārmaiņu mazināšana, pielāgošanās tām un vide” finansēšanu.  Saskaņā ar saprašanās memorandu par Norvēģijas finanšu instrumenta ieviešanu 2014.-2021. gadā (pieņemts un apstiprināts ar Ministru kabineta 2017. gada 5. decembra noteikumiem Nr. 713 “Par Latvijas Republikas un Norvēģijas Karalistes saprašanās memorandu par Norvēģijas finanšu instrumenta ieviešanu 2014.-2021. gadā”), programmai tika noteiktas divas atbalsta jomas - klimata pārmaiņu mazināšana un pielāgošanās tām, kā arī vide un ekosistēmas.  Programmas mērķis ir mazinātas klimata pārmaiņas un samazināta neaizsargātība pret tām. Programmas mērķis tiks sasniegts sadarbojoties un daloties pieredzē ar līdzīgām iestādēm Norvēģijā. Ievērojot to, ka pašreiz Latvijā nav tiesiskā regulējuma, kas noteiktu programmas īstenošanas kārtību, tai skaitā iepriekš noteikto projektu un projektu īstenošanai, Norvēģijas finanšu instrumenta 2014.-2021.gada periodā nepieciešams izdot noteikumus, kas noteiktu programmas īstenošanu, nosakot programmas mērķi, pieejamo finansējumu un sasniedzamos rezultātus, apsaimniekotāju un iepriekš noteikto projektu iesniedzējus, iepriekš noteikto projektu un projektu atbalstāmās darbības, iepriekš noteikto projektu un projektu izmaksu attiecināmības nosacījumus, prasības projektu iesniedzējiem un projektu partneriem, projekta līguma grozījumu veikšanas kārtību un projekta līguma vienpusēja uzteikuma nosacījumus, divpusējās sadarbības fonda aktivitāšu ieviešanas kārtību, projektu iesniegumu vērtēšanas kritērijus.  Klimata pārmaiņas ir viens no izaicinājumiem, kas ietekmē ekonomisko un sociālo attīstību Eiropā un Latvijā. Klimata pārmaiņas ietekmē sabiedrības ilgtspējību, ekonomiskās izaugsmes potenciālu, ekosistēmu stāvokli, kā arī iedzīvotāju dzīves kvalitāti, līdz ar to programmā paredzēti pasākumi visaptverošiem sistēmas un ilgtspējīgiem politikas uzlabojumiem. Otrs programmas mērķis ir ekosistēmas vides kvalitātes uzlabošana un piesārņojuma kaitīgās ietekmes samazināšana. Īpaša uzmanība ir pievērsta vēsturiski piesārņotu teritoriju attīrīšanai, kur nevar piemērot principu “piesārņotājs maksā”, jo persona, kas ir atbildīga par piesārņojuma radīšanu, valstī vairs nepastāv, kā arī nav tieša tās saistību un pienākumu pārņēmēja un valsts vai pašvaldības institūcijas nevarēja novērst šāda piesārņojuma rašanos.  Programmas jomā “Klimata pārmaiņu mazināšanas un pielāgošanās tām” tiks īstenoti divi iepriekš noteikti projekti:  1. iepriekš noteiktais projekts „Klimata pārmaiņu politikas integrācija nozaru un reģionālajā politikā”, ko īsteno Vides aizsardzības un reģionālās attīstības ministrija (turpmāk - VARAM) sadarbībā ar Centrālo statistikas pārvaldi, Latvijas Vides, ģeoloģijas un meteoroloģijas centru un Norvēģijas Vides aģentūru. Projekta mērķis ir uzlabot klimata pārmaiņu politikas plānošanas konsekvenci un atbilstību valstiskā līmenī, kā arī palielināt tās integrāciju nozaru un reģionālajā politikā. Iepriekš noteiktā projekta īstenošana sekmēs Latvijas Nacionālā attīstības plāna 2014.-2020.gadam rīcības virziena “Daba un vide” noteiktā mērķa - oglekļa mazietilpīgas un klimatnoturīgas attīstības īstenošana, lai Latvija sasniegtu klimata un enerģētikas nacionālos mērķus, nodrošinātu vides kvalitātes saglabāšanu un uzlabošanu – īstenošanu. Ar Ministru kabineta 2019. gada 17. jūlija rīkojumu Nr. 380 “Par Latvijas pielāgošanās klimata pārmaiņām plānu laika posmam līdz 2030. gadam” tika atbalstīts Latvijas pielāgošanās klimata pārmaiņām plāns laika posmam līdz 2030. gadam. Iepriekš noteiktais projekts sekmēs iepriekšminētā plāna 1.pielikumā norādīto pasākumu pilnīgu īstenošanu:   * Rīcības virziens 1.1.: 1. pasākums “Uzlabot agrīnās brīdināšanas un prognozēšanas sistēmas, lai brīdinātu par ekstrēmiem laikapstākļiem”; * Rīcības virziens 2.1.: 2. pasākums “Organizēt apmācības apdrošināšanas firmām par ar klimata pārmaiņu saistītiem riskiem”; * Rīcības virziens 2.1.: 4. pasākums “Organizēt apmācības banku sektoram par “zaļajām” investīcijām (t.sk. investīcijām, kas nodrošina klimatnoturīgumu), to priekšrocībām”; * Rīcības virziens 5.1.: 1. pasākums “Pilnveidot un uzturēt klimata pārmaiņu analīzes un prognozēšanas datu bāzi, nodrošināt tās publisku pieejamību” un 3. pasākums “Veikt jūras krastu erozijas monitoringa metožu izvērtējumu un izstrādāt Latvijai piemērotu pastāvīgā monitoringa metodiku” un daļēji 4. pasākums “Atsākt un nodrošināt nepārtrauktu jūras krastu ģeoloģisko procesu monitoringu, novērtēšanu un jūras krasta erozijas modelēšanu”; * Rīcības virziens 5.2.: 3. pasākums “Atjaunot un publicēt Latvijai izstrādātos nākotnes klimata pārmaiņu scenārijus, papildinot līdz šim izstrādātos scenārijus ar rādītājiem, kas nav līdz šim nav apskatīti un aktualizējot izmantotos datus, ņemot vērā jaunākos IPCC ziņojumus (t.sk. AR6)”; * Daļēji – Rīcības virziens 5.3: 5. pasākums “Organizēt apmācības pašvaldībām par klimata pārmaiņu riskiem un to ietekmju iekļaušanu teritorijas plānošanā, pašvaldību lēmumu pieņemšanā”, kā arī 7. pasākums “Veikt ekspertu apmācību par integrētiem klimata pārmaiņu mazināšanas un pielāgošanās klimata pārmaiņām aspektiem nozaru un reģionālajā politikā un aktivitātēs”.   2. iepriekš noteiktais projekts „Ilgtspējīgas augsnes resursu pārvaldības uzlabošana lauksaimniecībā”, ko īsteno Zemkopības ministrija sadarbībā ar Latvijas Universitāti, Valsts augu aizsardzības dienestu, Latvijas Valsts mežzinātnes institūtu “Silava” un Norvēģijas Bioekonomikas pētījumu institūtu. Projekta mērķis ir uzlabot augšņu datu pieejamību un kvalitāti, lai veicinātu atbilstošu pārvaldību un augsnes aizsardzību, t.sk. uzlabojot klimata politikas plānošanu. Iepriekš noteiktā projekta mērķis atbilst Latvijas Nacionālajā attīstības plānā 2014.- 2020. gadam “Izaugsmi atbalstošas teritorijas” rīcības virziena “Dabas un kultūras kapitāla ilgtspējīga apsaimniekošana” paredzētajam mērķim, saglabāt dabas kapitālu kā bāzi ilgtspējīgai ekonomiskajai izaugsmei un sekmēt tā ilgtspējīgu izmantošanu, mazinot dabas un cilvēka darbības radītos riskus vides kvalitātei. Latvijas ilgtspējīgas attīstības stratēģijas līdz 2030. gadam sadaļā „Daba kā nākotnes kapitāls” kā prioritāte ir noteikta ilgtspējīgas zemes resursu pārvaldības veicināšana, kur ir izvirzīts mērķis Latvijai sasniegt Eiropas Savienības līdera pozīcijas dabas kapitāla saglabāšanā, palielināšanā un ilgtspējīgā izmantošanā.  Iepriekš noteikto projektu ietvaros atbalstāmās darbības ir:   1. iepriekš noteiktā projekta administrēšana (piemēram, darbības, kas vērstas uz projekta īstenošanas nodrošināšanu un koordinēšanu); 2. pieredzes, zināšanu un labās prakses apmaiņas pasākumi. Pieredzes pasākumu īstenošana ietver starptautisku sadarbību, tai skaitā ar Eiropas Ekonomikas zonas saņēmējvalstīm un donorvalstīm, lai veicinātu projekta mērķu sasniegšanu, piemēram, pārņemot pieredzi klimata pārmaiņu brīdinājumu sistēmas izstrādē vai augsnes klasifikācijas sistēmas izstrādē; 3. dokumentu izstrādāšana un informācijas apkopošana, lai analizētu projekta sasniedzamos rezultātu un iznākuma rādītājus (piemēram, statistikas datu informācijas apkopošana, uzkrāšana, metodisko materiālu izstrāde); 4. darbības, kas tieši saistītas ar iepriekš noteiktā projekta līgumā noteikto prasību izpildi (piemēram, jaunu iekārtu vai aprīkojumu iegāde, kas nepieciešama, lai īstenotu iepriekš noteikto projektu aktivitātes); 5. citas darbības, kas vērstas uz programmas vai iepriekš noteiktā projekta noteiktā mērķa sasniegšanu un ko saskaņojušas donorvalsts institūcijas (piemēram, pētījumu veikšana); 6. iepriekš noteiktā projekta publicitātes pasākumi (piemēram, konferenču, pasākumu organizēšana par iepriekš noteikto projektu īstenošanu saskaņā ar donorvalsts publicitātes vadlīnijām).   Papildus sniegts skaidrojums par atsevišķām noteikumu projekta 13.2. un 13.3. apakšpunktos minētām izmaksām:   * noteikumu projekta 13.2.1.4. apakšpunktā noteiktās “vadības komitejas sanāksmju organizēšanas izmaksas” nepieciešamas projekta vadības komitejas organizēšanai, kas pārraudzīs projekta ieviešanas gaitu, un ir saistītas, piemēram, ar telpu nomu, tehniskā aprīkojuma nomu, un citām izmaksām, kas nepieciešamas vadības komitejas sanāksmju norises organizēšanai un nodrošināšanai. * noteikumu projekta 13.2.1.5. apakšpunktā noteiktās “ārējo ekspertīžu un pakalpojumu izmaksas” ir saistītas ar tādiem ekspertiem, kuri nav līdzfinansējuma saņēmēja darbinieki un kuri ir iesaistīti iepriekš noteiktajos projektos uz noteiktu laiku vai konkrēta darba veikšanu uz līguma pamata, piemēram, kā eksperts, kas veiks ar hidroloģiskā režīma izmaiņu analīzi saistībā ar nākotnes klimata izmaiņu scenārijiem brīdinājuma kritēriju pielāgošanai klimata pārmaiņu dēļ vai eksperts, kas izstrādās augsnes kartēšanas metodoloģiju; * noteikumu projekta 13.2.1.7.4. apakšpunktā noteiktās “citu piegāžu un pakalpojumu līgumu izmaksas, kas nepieciešamas pasākuma organizēšanai un nodrošināšanai” saistītas, piemēram, ar telpu un tehniskā aprīkojuma nomu, reprezentācijas materiālu iegādes izmaksām, tulkošanu; * noteikumu projekta 13.2.1.8. apakšpunktā noteiktās “citas ar iepriekš noteiktā projekta īstenošanu saistītās izmaksas, kas nodrošina iepriekš noteiktā projekta mērķa un rezultātu sasniegšanu” ir saistītas, piemēram, ar pētījumu rezultātu analīzi un apstrādi, metodoloģiju izstrādi, savākto vides paraugu analīzi. * noteikumu projekta 13.3.1.3.2. apakšpunktā noteiktās “juridisko un citu konsultatīvo pakalpojumu līgumu izmaksas” ir saistītas ar juridiskām un citām konsultācijām, piemēram, lai nodrošinātu sanācijas atbilstību vides normatīvo aktu prasībām, sanācijas iepirkuma dokumentu sagatavošanu; * noteikumu projekta 13.3.1.4.4. apakšpunktā noteiktās “citu piegāžu un pakalpojumu līgumu izmaksas, kas nepieciešamas pasākuma organizēšanai un nodrošināšanai” attiecināmās izmaksas ir, piemēram, izmaksas, kas saistītas ar pasākuma ēdināšanas nodrošināšanu, ekspertu piesaisti, materiālu iegādi.   Noteikumu projekta 16.6.apakšpunktā noteiktās “izmaksas, ko sedz no citiem avotiem” izmaksas nav attiecināmas programmā, ar ko tiek saprasts dubultais finansējums.  Iepriekš noteikto projektu un projektu ietvaros projekta aktivitātes ir īstenojamas un izmaksas ir attiecināmas līdz 2024.gada 30.aprīlim.  Ministru kabineta 2018.gada 13.novembra noteikumu Nr. 683 “Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda vadības noteikumi” (turpmāk – Vadības noteikumi) 18.punkts paredz, ka ja pēc projekta līguma noslēgšanas tajā ir nepieciešami grozījumi, programmas apsaimniekotājs, aģentūra vai līdzfinansējuma saņēmējs ierosina projekta līguma grozījumus. Programmas apsaimniekotājs vai aģentūra, ar kuru noslēgts projekta līgums, lemj par grozījumu veikšanu projektā un minētos grozījumus veic šajā nodaļā noteiktajā kārtībā, ja vien normatīvajā aktā par programmas ieviešanu netiek paredzēta cita kārtība. Ņemot vērā programmas specifiku, noteikumu projekts paredz atkāpes no vispārējās projekta līguma grozīšanas kārtības, kas noteikta Vadības noteikumos.  Ievērojot to, ka projekta detalizētais budžets tiek sastādīts balstoties uz pieņēmumiem par izmaksām, kādas radīsies projekta īstenošanas laikā, īstenojot projektu bieži rodas situācijas, kad kādā no budžeta pozīcijām izmaksas ir ieplānotas pārāk maz, vienlaikus citās pozīcijās veidojas atlikums. Vadības noteikumu 20.punkts paredz vispārēju kārtību, kādā ar programmas apsaimniekotāju tiek saskaņoti projekta līguma grozījumi, proti, līdzfinansējuma saņēmējs šādos gadījumos iesniedz līguma grozījumu pieprasījumu un programmas apsaimniekotājs 20 darbdienu laikā, izvērtējot šādu grozījumu lietderību, pamatotību un nepieciešamību projekta sākotnējā mērķa sasniegšanai, izdara atbilstošus projekta līguma grozījumus vai noraida grozījumu priekšlikumu.  Gadījumos, kad projekts pamatā ietver t.s. “mīkstās aktivitātes”, projekta budžeta detalizācijas pakāpe ir augsta, tādējādi projekta līguma grozīšana var būt nepieciešama pat vairākas reizes viena pārskata periodā laikā. Ja izmaiņas projekta budžetā ir maznozīmīgas, grozījumu veikšana projekta līgumā rada nesamērīgu administratīvu slogu gan līdzfinansējuma saņēmējam, gan programmas apsaimniekotājam. Paredzams, ka programmā šāda situācija veidosies, ņemot vērā, ka iepriekš noteiktie projekti pamatā ietver “mīkstās aktivitātes”, arī projektos ir paredzēta samērā liela “mīksto aktivitāšu” daļa, proti, sabiedrības izpratnes veicināšanas kampaņa, publicitātes pasākumi, pieredzes apmaiņas pasākumi, u.c.  Ievērojot iepriekš minēto, lai mazinātu administratīvo slogu, noteikumu projektā ir iekļauts projekta budžeta elastības noteikums, kas pieļauj tādas atkāpes no projekta budžetā plānotā, kas vienlaikus nav lielākas par 10% no attiecīgās budžeta pozīcijas un to iespējams segt no ietaupījumiem citā budžeta pozīcijā, kas paredzēta tās pašas aktivitātes īstenošanai. Jāņem vērā, ka programmas apsaimniekotāja kontrole pār izmaiņām projektā būtiski nesamazinās, jo gadījumā, ja tiek pārsniegtas attiecīgās aktivitātes kopējās izmaksas, līdzfinansējuma saņēmējam joprojām ir pienākums šīs izmaiņas saskaņot ar programmas apsaimniekotāju, atbilstoši vispārējai kārtībai, kas paredzēta Vadības noteikumos. Vienlaikus paredzēts, ka šis elastības noteikums neattieksies uz sanācijas darbu izmaksām.  Atbilstoši Donorvalsts noteikumu 4.4.panta 2. i) punktā noteiktajam Sadarbības komitejas uzdevums ir konsultēt programmas apsaimniekotāju par jebkurām izmaiņām programmā, kas var ietekmēt programmas sasniedzamos rezultātus. Ja līdzfinansējuma saņēmējs ierosina projekta līguma grozījumus, kas ietekmē programmas rezultāta un iznākuma rādītājus,projekta līgumu grozījumu procesā ir jāiesaista Sadarbības komiteja. Attiecīgi noteikumu projekts paredz, ka programmas apsaimniekotājs šādus grozījumus projekta līgumā papildus saskaņo ar Sadarbības komiteju.  Programmas jomā “Vide un ekosistēmas” tiks organizēts atklātais konkurss „Ar vēsturiski piesārņotajām teritorijām saistīto risku samazināšana”, kur plānots atbalstīt vismaz trīs vēsturiski piesārņotu vietu sanāciju, kā arī veikt izglītojošas un informatīvas aktivitātes sabiedrības izpratnes veicināšanai.  Saskaņā ar Eiropas Ekonomikas zonas un Norvēģijas finanšu instrumentu 2014.-2021.gada perioda zilo grāmatu, Programmas jomas “Vide un ekosistēmas” specifiskais nosacījums paredz neliela apjoma grantu shēmas īstenošanu par sabiedrības izpratnes veicināšanu, cita starpā iesaistot arī nevalstisko sektoru. Ņemot vērā, ka vides jomā programmā paredzēts īstenot tikai atklāto konkursu vēsturiski piesārņoto vietu sanācijai, tad sarunu rezultātā ar donorvalsti tika panākta vienošanās īstenot programmu ar nosacījumu, ka atklātā konkursa ietvaros tiks pieļautas iespējami plašākas projekta partnerības iespējas un projektu ietvaros tiks īstenoti sabiedrības izpratnes veicināšanas pasākumi.  Divpusējās sadarbības fonda mērķis ir atbalstīt zināšanu un labas prakses nodošanu starp Norvēģijas un Latvijas institūcijām. Lēmumu par divpusējās sadarbības fonda piešķiršanu pieņem Programmas sadarbības komiteja. Sadarbības komiteja ir apstiprinājusi šādas atbalsta jomas:   1. klimata pārmaiņu mazināšana un pielāgošanās tām; 2. vide un ekosistēmas, īpašu uzmanību pievēršot piesārņoto teritoriju sanācijai.   Divpusējās sadarbības fonda attiecināmās izmaksas ir noteiktas Ministru kabineta noteikumos Nr. 683 “Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda vadības noteikumi”.  Lai nodrošinātu 2018.gada 11.septembra Ministru kabineta sēdes protokola lēmuma Nr. 42 41§ 2.2. punktā un 2.3.punktā minēto nosacījumu izpildi, programmas apsaimniekotājs ir izstrādājis 2019.gada 17.jūnijā iekšējos noteikumus Nr.2 “Kārtība, kādā Norvēģijas finanšu instrumenta 2014. - 2021. gada perioda programmas „Klimata pārmaiņu mazināšana, pielāgošanās tām un vide” ietvaros apstiprina divpusējās sadarbības fonda programmas līmeņa iniciatīvas, attiecina un atmaksā to īstenošanas izdevumus”, kas nosaka kā programmas ietvaros apstiprina divpusējās sadarbības fonda programmas līmeņa iniciatīvas, attiecina un atmaksā to īstenošanas izdevumus, kā arī 2019.gada 18.aprīlī Sadarbības komitejā apstiprināta kārtība, kādā piešķir divpusējās sadarbības fonda programmas līmeņa finansējumu, nosaka iniciatīvu īstenotāju caurspīdīgu atlasi.  Noteikumu projektā ietvertās aktivitātes nav uzskatāmas par tādām, kas atbilstu visām Komercdarbības atbalsta kontroles likuma 5.pantā minētajām komercdarbības atbalstu raksturojošajām pazīmēm:   1. noteikumu projekta 5.1.1. apakšpunktā iekļautais projekts attiecas uz pārvaldes uzdevumu izpildi, jo VARAM atbilstoši savam nolikumam ir atbildīga arī par klimata politikas izstrādi un īstenošanu. Plānotās iepriekš noteiktā projekta aktivitātes sekmēs Latvijas Nacionālā attīstības plāna 2014.-2020 Rīcības virziena “Daba un vide” un Latvijas pielāgošanās klimata pārmaiņām plāna laika posmam līdz 2030.gadam noteikto mērķu izpildi; 2. noteikumu projekta 5.1.2. apakšpunktā iekļautais projekts attiecas uz pārvaldes uzdevumu izpildi, jo Zemkopības ministrijas viena no funkcijām ir klimata pārmaiņu mazināšana, ierobežošana un pielāgošanās klimata pārmaiņām lauksaimniecības, meža un zivsaimniecības nozarē, kā arī lauksaimniecības resursu pārvaldība. Projekta rezultātā plānots iegūt nepieciešamos instrumentus ilgtspējīgu augsnes apsaimniekošanas risinājumu izstrādei. Projekts sekmēs Zemes pārvaldības likumā, Ministru kabineta 2017.gada 12.decembra noteikumos Nr.737 “Siltumnīcefekta gāzu inventarizācijas un prognožu sagatavošanas nacionālās sistēmas izveidošanas un uzturēšanas noteikumi” un Ministru kabineta 2018.gada 2.oktobra noteikumos Nr.614 “Kopējo gaisu piesārņojošo vielu emisiju samazināšanas un uzskaites noteikumi” noteikto prasību izpildi.   Ņemot vērā minēto, secināms, ka Noteikumu projekta 5.1.1. apakšpunktā un 5.1.2. apakšpunktā paredzētie projekti nav saistīti ar saimnieciskās darbības veikšanu, bet gan ir pārvaldes uzdevumu izpilde un tātad nav kvalificējami kā atbalsts komercdarbībai.   1. noteikumu projekta 5.2. apakšpunktā paredzētā atklāta konkursa mērķis ir atbalstīt vēsturiski piesārņoto vietu sanāciju, kur sanācija tiek veikta tikai vēsturiskajam piesārņojumam, kas izveidojies līdz brīdim, kad piesārņotājs beidza pastāvēt un sanācijai pakļautā teritorija ir valsts, pašvaldību vai citu publisko tiesību subjektu īpašumā vai valdījumā un valsts vai pašvaldības pārvaldes iestādes nevarēja novērst šāda piesārņojuma rašanos, kas nozīmē, ka tiks veikta tāda piesārņojuma sanācija, kas izveidojies līdz Latvijas neatkarības atjaunošanai, bet bijušajos militārajos objektos līdz 1994.gada augustam. Eiropas Komisijas paziņojuma par Līguma par Eiropas Savienības darbību 107.panta 1.punktā minēto valsts atbalsta jēdzienu 21. zemsvītras piezīmē aprakstītajā Eiropas Komisijas lēmumā par Vācijas valsts atbalsta lietu SA.36346, kurā arī bija paredzēta zemes attīrīšana (sanācija), tika secināts, ka šāda aktivitāte nav klasificējama kā valsts atbalsts. Šajā atbalsta programmā finansējuma saņēmējs 5.2.apakšpunktā paredzētajā atklātajā konkursā saskaņā ar noteikumu projekta 20.punktu varēs būt pašvaldība, tiešās vai pastarpinātās pārvaldes iestāde, ostas pārvalde, speciālās ekonomiskās zonas pārvalde, kuras pārziņā ir osta. Noteikumu projekta 21.1.2.apakšpunktā paredzēts, ka projekta iesnieguma iesniedzējs (t.i., pašvaldība, tiešās vai pastarpinātās pārvaldes iestāde, ostas pārvalde vai speciālās ekonomiskās zonas pārvalde) var pretendēt uz līdzfinansnējuma saņemšanu atklāta konkurs ietvaros, ja nekustamais īpašums, kura teritorijā atrodas vēsturiski piesārņotā vieta, ir valsts vai pašvaldības īpašums un ir projekta iesniedzēja īpašumā vai valdījumā. Likuma par ostām 4.panta pirmajā daļā noteikts, ka ostas teritorijas sauszemes daļa var būt valsts, pašvaldības vai citas juridiskās vai fiziskās personas īpašums. Savukārt, 4.panta trešajā daļā paredzēts, ka valsts zemi nodod valdījumā attiecīgās ostas pārvaldei satiksmes ministrs, bet pašvaldības zemi - ar attiecīgās pilsētas domes vai pagasta padomes lēmumu. Attiecībā uz fiziskām vai juridiskām personām ostas teritorijā piederošo zemi Likuma par ostām 4. panta sestajā daļā minēts, ka ostas pārvaldei ir tiesības citām juridiskajām vai fiziskajām personām piederošo ostas zemi uz līguma pamata vai piespiedu kārtā apgrūtināt ar sev nepieciešamo [Civillikumā](https://likumi.lv/ta/id/225418-civillikums) paredzēto servitūtu. Līdz ar to piesārņotā zeme, kurai paredzēts veikt sanāciju, varēs būt tikai valsts vai pašvaldības īpašumā, jo uz fiziskām un juridiskām personām piederošās zemes ostu pārvaldes var nodibināt tikai servitūtus.   Saskaņā ar Latvijas Republikas Satversmes 115.pantu valsts aizsargā ikviena tiesības dzīvot labvēlīgā vidē, sniedzot ziņas par vides stāvokli un rūpējoties par tās saglabāšanu un uzlabošanu. Speciālajos un nozaru normatīvajos aktos ir noteikta konkretizēta atbildība par piesārņojuma sanāciju. Tā, atbilstoši likumam “Par piesārņojumu” (VII nodaļa) ir noteikta zemes īpašnieka atbildība par piesārņotās vietas sanāciju, neatkarīgi no tā, ka zemes īpašnieks, šajā gadījumā valsts vai pašvaldība, piesārņojošās darbības pats nav veicis, kā arī valsts institūciju pienākums nodrošināt attiecīgo piesārņoto vietu sanācijas veikšanu. Saskaņā ar Likuma par ostām 7.pantu ostas pārvaldes funkcija ir nodrošināt ostas teritorijā radušos piesārņojuma seku likvidēšanu. Arī ostām, kas atrodas speciālajās ekonomiskajās zonās vai kas klasificētas kā brīvostas ir saistošas Likuma par ostām normas.  Lai pilnībā izslēgtu jebkādu valsts atbalstu attiecībā uz noteikumu projekta 5.2.apakšpunktu, ir noteikts projektu iesniegumu atbilstības vērtēšanas kritērijs, kura ievaros sākumā izvērtē, vai sanējamā teritorija ir publiski pieejama. Ja nē, tad tiek vērtēts, vai finansējums atbilst vienlaikus visām komercdarbības atbalstu raksturojošām pazīmēm. Neizpildoties vismaz vienai no pazīmēm (piemēram, ekonomiskajai priekšrocībai), būtu secināms, ka atbalsts nav kvalificējams kā komercdarbības atbalsts. Gadījumā, ja finansējuma atbilstība tiks vērtēta atbilstoši komercdarbības atbalstu raksturojošām pazīmēm, tas tiks vērtēts visos līmeņos – infrastruktūras īpašnieka, infrasktruktūras operatora un gala lietotāju līmenī. Minēto kritēriju piemērošana detāli tiks aprakstīta vērtēšanas kritēriju piemērošanas metodikā, kas būs iekļauta konkursa nolikumā. Īpaša uzmanība tiks pievērsta valsts atbalsta pazīmei par ekonomisko priekšrocību.  Atklātā konkursa nosacījumi arī paredz, ka nevalstiskā organizācija, nodibinājums un komersants var būt projekta partneris tikai sabiedrības izpratnes veicināšanas kampaņu īstenošanā. Vienlaikus jānorāda, ka partneri tiks izvērtēti, ņemot vērā viņu pieredzi specifiskajā vides jomā, lai sabiedrības izpratnes veicināšanas pasākumi atbilstu izvirzītajam mērķim. Pasākumi būs pieejami jebkuram interesentam bez atlīdzības. Šādi pasākumi atbilst Vides aizsardzības likumā (7.pants un 10.pants) iekļautajām sabiedrības tiesībām saņemt informāciju vides jomā. Atbalsts saņēmējiem, kuriem zeme ar vēsturiski piesārņoto teritoriju ir nodota valdījumā, nozīmēs, ka atbalsts tiks piešķirts valsts vai pašvaldības iestādēm, ostu pārvaldēm vai speciālās ekonomiskās zonas pārvaldēm, kurām valsts vai pašvaldības īpašums ir nodots valdījumā, lai veiktu normatīvajos aktos noteiktās funkcijas.  Ņemot vērā minēto, secināms, ka Noteikumu projekta 5.2. apakšpunktā paredzētais atbalsts aktivitātēm nav kvalificējams kā komercdarbības atbalsts.   1. noteikumu projekta 5.3. apakšpunktā paredzētās divpusējās sadarbības fonda aktivitātes (turpmāk - DSF) ir pieejamas programmas apsaimniekotājam, iepriekš noteikto projektu īstenotājiem un projektu īstenotājiem, kas ir tiešās vai pastarpinātās pārvaldes iestādes, pašvaldības, ostas pārvalde, speciālās ekonomiskās zonas pārvalde. DSF mērķis ir stiprināt divpusējās attiecības starp Latviju un Norvēģiju, kur aktivitātes ir vērstas uz partnerības veidošanu, pieredzes, zināšanu un labās prakses apmaiņu programmas jomā. Gan valsts un pašvaldību iestādēm, gan ostas pārvaldēm un speciālās ekonomiskās zonas pārvaldēm attiecināmas būs aktivitātes programmas jomās, lai veidotu sadarbības tīklu projekta aktivitāšu īstenošanai, piesaistītu donorvalsts ekspertus veiksmīgākai sanācijas projektu īstenošanai. Atbilstoši likuma “Par pašvaldībām” 15.pantam pašvaldību autonomā funkcija ir noteikt publiskā lietošanā esošo mežu un ūdeņu izmantošanas kārtību, kā arī saskaņā ar likuma “Par piesārņojumu” 5.pantu atbildīgās valsts un pašvaldību institūcijas veic nepieciešamos piesardzības pasākumus, lai novērstu vai, ja tas nav iespējams, samazinātu vides piesārņošanu vai tās risku. Attiecīgi pašvaldībām ir jānodrošina kvalitatīva dabas resursu pārvaldība, t.sk. vides piesārņojuma novēršana un mazināšana, kur starptautiskās labās prakses un pieredzes pārņemšana sniegs ieguldījumu pašvaldību funkcijas kvalitatīvākā izpildē. Savukārt, Likuma par ostām 7.pants nosaka, ka ostu, tai skaitā arī ostām, kas atrodas speciālajās ekonomiskajās zonās, valsts pārvaldes funkcijas ir kontrolēt ostas teritorijas aizsardzību pret piesārņojumu, nodrošināt ostas teritorijā radušos piesārņojuma seku likvidēšanu, piedalīties piesārņojuma seku likvidēšanā, kas saistītas ar to valsts pārvaldes funkciju īstenošanu sabiedrības interesēs un nav kvalificējamas kā komercdarbības atbalsts. Savukārt, divpusējo attiecību stiprināšana starp donorvalsti un Latviju, VARAM kā programmas apsaimniekotājam izriet no VARAM nolikuma, kas paredz nodrošināt Eiropas Savienības fondu un finanšu instrumentu, ārvalstu un citu finanšu instrumentu finansēto vides aizsardzības un vides infrastruktūras projektu, kā arī uz klimata politikas mērķu sasniegšanu vērstu projektu plānošanu, vērtēšanu, ieviešanu, uzraudzību un kontroli, kā arī noslēgt starptautiskās sadarbības līgumus un koordinēt starptautisko sadarbību. Uzdevumi un tiesības par starptautisko sadarbību ir noteikti arī Zemkopības ministrijas nolikumā. 2. noteikumu projekta 5.4. apakšpunktā paredzētās programmas administrēšanas aktivitātes ir programmas apsaimniekotāja – VARAM izmaksas tās valsts pārvaldes doto funkciju izpildei, kas saistītas ar programmas izstrādi un īstenošanu atbilstoši Eiropas Ekonomikas zonas finanšu instrumenta un Norvēģijas finanšu instrumenta 2014.—2021. gada perioda vadības likuma 8.pantam, kas nav kvalificējamas kā komercdarbības atbalsts.   Atbilstoši Starptautisko un Latvijas nacionālo sankciju likumam (turpmāk – Sankciju likums), lai gūtu pārliecību, ka programmas līdzekļi netiek izmaksāti sankciju sarakstā esošiem subjektiem:   1. attiecībā uz projektiem un iepriekš noteiktajiem projektiem, pirms projekta līguma noslēgšanas programmas apsaimniekotājs pārliecināsies, ka nav noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas (turpmāk – sankcijas), atbilstoši Sankciju likuma 11.2 panta pirmajai daļai; 2. sankciju pārbaude ir paredzēta arī projekta uzraudzības posmā, proti, veicot projekta pārskata pārbaudi (pirms maksājuma veikšanas), tiek pārbaudīts vai attiecībā uz līdzfinansējuma saņēmēju vai projekta partneri (vai to attiecīgajām amatpersonām) nav noteiktas sankcijas; 3. projektu līgumos tiks paredzēta iespēja vienpusēji atkāpties no projekta līguma atbilstoši Sankciju likuma 11.2 panta trešajai daļai, ja to nav iespējams izpildīt tādēļ, ka ir piemērotas sankcijas; 4. pirms divpusējās sadarbības fonda inicitatīvas apstiprināšanas, kā arī pirms divpusējās sadarbības fonda inicitatīvas izdevumu apstiprināšanas un maksājuma veikšanas programmas apsaimniekotājs pārliecināsies, ka attiecībā uz divpusējās sadarbības fonda iniciatīvas īstenotāju (vai tā attiecīgajām amatpersonām) nav noteiktas sankcijas. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM, Zemkopības ministrija, Valsts vides dienests, Norvēģijas Vides aģentūra. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ar programmas jomu saistītās valsts institūcijas, pašvaldības, izglītības un zinātniski pētnieciskās organizācijas, nevalstiskās organizācijas, projektu iesniegumu iesniedzēji un līdzfinansējuma saņēmēji. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. Administratīvais slogs nemainās. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020. gads | | Turpmākie trīs gadi (*euro*) | | | | |
| 2021. | | 2022. | | 2023. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022.gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 335 182 | 0 | 2 630 407 | 0 | 5 088 607 | 3 492 743 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 335 182 | 0 | 2 630 407 | 0 | 5 088 607 | 3 492 743 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 394 332 | 0 | 3 094 596 | 0 | 5 986 597 | 4 109 110 |
| 2.1. valsts pamatbudžets | 0 | 394 332 | 0 | 3 094 596 | 0 | 5 986 597 | 4 109 110 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | -59 150 | 0 | -464 189 | 0 | -897 990 | -616 367 |
| 3.1. valsts pamatbudžets | 0 | -59 150 | 0 | -464 189 | 0 | -897 990 | -616 367 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | -59 150 | X | -464 189 | X | -897 990 | -616 367 |
| 5.1. valsts pamatbudžets | -59 150 | -464 189 | -897 990 | -616 367 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Kopējais programmas finansējums ir 16 470 588 *euro*, no tiem Norvēģijas finanšu instrumenta piešķīrums 14 000 000 *euro*, nacionālais programmas līdzfinasējums 2 470 588 *euro*, tai skaitā   * iepriekš noteiktajam projektam “Klimata pārmaiņu politikas integrācija nozaru un reģionālajā politikā” pieejamais programmas līdzfinansējums – 2 182 278 euro; * iepriekš noteiktajam projektam “Ilgtspējīgas augsnes resursu pārvaldības uzlabošanas lauksaimniecībā” – 1 835 369 euro;   Programmas īstenošanas laiks ir no 2018. gada 1. janvāra līdz 2024. gada 31. decembrim.  Atklātā konkursa ietvaros pieejamais programmas līdzfinansējums ir 11 000 000 *euro* un programmas līdzfinansējuma atbalsta intensitāte no projekta kopējām attiecināmajām izmaksām nepārsniedz 85 procentus. Līdzfinansējuma saņēmējs projekta īstenošanai nodrošina līdzfinansējumu 15 procentu apmērā.  Faktiskie izdevumi:  2018. gadā programmas īstenošanai – 42 549 *euro* (Norvēģijas finanšu instrumenta finansējums 36 167 *euro*, valsts budžeta finansējums 6 382 *euro*).  2019.gadā programmas īstenošanai – 77 755 *euro* (Norvēģijas finanšu instrumenta finansējums 66 092 euro, valsts budžeta finansējums 11 663 euro).  Provizoriski plānotā naudas plūsma 2020.-2024.gadā:  2020. gadā programmas vadībai – 394 332 *euro* (Norvēģijas finanšu instrumenta finansējums 335 182 *euro*, valsts budžeta finansējums 59 150 *euro*);  2021. gadā programmas īstenošanai – 3 094 596 *euro* (Norvēģijas finanšu instrumenta finansējums 2 630 407 *euro*, valsts budžeta finansējums 464 189 *euro*);  2022. gadā programmas īstenošanai – 5 986 597 *euro* (Norvēģijas finanšu instrumenta finansējums 5 088 607 *euro*, valsts budžeta finansējums 897 990 *euro*);  2023. gadā programmas īstenošanai– 4 109 110 *euro* (Norvēģijas finanšu instrumenta finansējums 3 492 743 *euro*, valsts budžeta finansējums 616 367 *euro*);  2024. gadā programmas īstenošanai – 2 765 649 *euro* (Norvēģijas finanšu instrumenta finansējums 2 350 802 *euro*, valsts budžeta finansējums 414 847 *euro*).  Programmas provizoriskā naudas plūsma ir sagatavota, pamatojoties uz programmas izstrādes un īstenošanas laika grafiku. 2018.gadā tika izstrādāta un apstiprināta programmas koncepcija. 2019. gada 23. aprīlī parakstīts programmas līgums. 2019.gadā ir izstrādātas nepieciešamās programmas īstenošanas procedūras, 2020.gadā plānots organizēt programmas atklāšanas pasākumu, veikt iepriekš noteikto projektu izvērtēšanu un uzsākt iepriekš noteikto projektu īstenošanu. Tāpat 2020.gadā plānots izsludināt atklāto konkursu un 2021.gadā parakstīt projektu īstenošanas līgumus. 2021.-2023.gadā paredzēta projektu aktivitāšu īstenošana, kur naudas plūsma plānota balstoties uz iepriekšējo pieredzi. 2024.gadā plānots veikt projektu noslēgumu maksājumus, organizēt programmas noslēguma pasākumu un nepieciešamības gadījumā veikt programmas izvērtēšanu. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. | | | | | | |
| 8. Cita informācija | Nav. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Noteikumu projekts izstrādāts, lai nodrošinātu Latvijas Republikas un Norvēģijas Karalistes saprašanās memoranda par Norvēģijas finanšu instrumenta ieviešanu 2014.-2021. gadā (apstiprināts ar Ministru kabineta 2017. gada 5. decembra noteikumiem Nr.713 “Par Latvijas Republikas un Norvēģijas Karalistes saprašanās memorandu par Norvēģijas finanšu instrumenta ieviešanu 2014.-2021. gadā”) B pielikumā noteiktā uzdevuma izpildi. |
| 3. | Cita informācija | Nav. |

|  |  |  |
| --- | --- | --- |
| **1. tabula Tiesību akta projekta atbilstība ES tiesību aktiem** | | |
| Projekts šo jomu neskar | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Latvijas Republikas un Norvēģijas Karalistes saprašanās memoranda par Norvēģijas finanšu instrumenta ieviešanu 2014.-2021. gadā B pielikums (apstiprināts ar Ministru kabineta 2017. gada 5. decembra noteikumiem Nr.713) | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā |
| Saskaņā ar saprašanās memoranda Ieviešanas ietvaru (B pielikums 3. daļas C. punktu) VARAM jāizstrādā programma “Klimata pārmaiņu mazināšana, pielāgošanās tām un vide” un jāievieš to atbilstoši Norvēģijas Ārlietu ministrijas apstiprinājumam | Viss Noteikumu projekts kopumā. | Starptautiskās saistības tiek izpildītas pilnībā. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Saprašanās memorandā paredzētās saistības nav pretrunā ar jau esošajām Latvijas Republikas starptautiskajām saistībām. | |
| Cita informācija | Nav. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts regulē publiskās pārvaldes tiesiskās attiecības un attiecībā pret privāto sektoru izmaiņas neparedz. Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par Noteikumu projektu tā izstrādes stadijā.  Sabiedrības pārstāvji tika informēti par iespēju līdzdarboties, 2019. gada 4. septembrī publicējot paziņojumu par līdzdalības procesu VARAM tīmekļvietnē [www.varam.gov.lv](file:///C:\Users\martao\AppData\Local\Microsoft\Windows\Temporary%20Internet%20Files\Content.Outlook\9B2JD3UU\www.varam.gov.lv). Tāpat Valsts kancelejā publicēšanai tās tīmekļvietnē 2019. gada 4. septembrī tika iesniegts paziņojums par līdzdalības iespējām Noteikumu projekta izstrādē.  Noteikumu projekts 2019.gada 26.septembrī nosūtīts saskaņošanai Nevalstisko organizāciju un Ministru kabineta sadarbības memoranda īstenošanas padomei. Atzinums par Noteikumu projektu netika sniegts. |
| 2. | Sabiedrības līdzdalība projekta izstrādē | Sabiedrības līdzdalības un komunikācijas aktivitātes tika veiktas jau 2018.gada laikā, kad tika izstrādāta un apstiprināta programmas koncepcija. 2018. gada 22. februārī Rīgā tika organizētas programmas nozares konsultācijas, sniedzot savus ieteikumus programmas satura izstrādei, kā arī 2018.gada 25.jūnijā programmas koncepcija tika saskaņota ar Nevalstisko organizāciju un Ministru kabineta sadarbības memoranda īstenošanas padomi. Pamatojoties uz programmas koncepcijā noteikto programmas saturu, tika izstrādāts Noteikumu projekts.  Sabiedrības informēšanai Noteikumu projekts tika publicēts VARAM mājas lapā no 2019. gada 4. septembra līdz 2019. gada 18.septembrim. Komentāri par Noteikumu projektu netika saņemti. |
| 3. | Sabiedrības līdzdalības rezultāti | Komentāri par Noteikumu projektu netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta īstenošanā ir iesaistīta Finanšu ministrija kā vadošā iestāde, VARAM kā programmas apsaimniekotājs un iepriekš noteiktā projekta īstenotājs, kā arī Zemkopības minsitrija kā iepriekš noteiktā projekta īstenotājs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Vides aizsardzības un reģionālās attīstības ministrs Juris Pūce

Smalkā 67026522

Aija.Smalka@varam.gov.lv